Document ID: /fineweb-2-swissfilter-quality_10-filterrobots/filtered/01375.jsonl.gz/7

Második svájci hozzájárulás az EU egyes tagállamai számára
A második svájci hozzájárulás támogatási programjai az európai biztonság, stabilitás és jólét érdekét szolgálják. A hozzájárulás célja az európai kohézió erősítése és a rendkívüli migrációs helyzettel küzdő országok támogatása. A második hozzájárulás révén Svájc megerősíti és mélyíti kétoldalú kapcsolatait az uniós partnerországokkal és az Európai Unió egészével.
A program érintett országokra vetített teljes támogatási összege 1,302 milliárd svájci frank – amely megegyezik az első svájci hozzájárulás összegével -, megvalósításának időtartama pedig tíz év, 2029. végéig tart. Svájc 1,102 milliárd svájci frank összegű kohéziós támogatást különített el az Európai Unió 2004. óta csatlakozott tagállamai, nevezetesen Bulgária, Ciprus, a Cseh Köztársaság, Észtország, Horvátország, Lengyelország, Lettország, Litvánia, Magyarország, Málta, Románia, Szlovákia és Szlovénia számára. A fennmaradó összeg a migrációs helyzet kezelését segíti.
A svájci parlament 2019. december 3-án hagyta jóvá a második svájci hozzájárulás keretösszegét, míg a program előkészítése 2021. szeptember 30-án indulhatott meg. 2022. június 30-án Svájc és az Európai Unió egyetértési megállapodást írt alá Brüsszelben, meghatározva a hozzájárulás kulcsfontosságú jellemzőit, például a támogatás összegét, partnerországok közötti megoszlását, a tématerületeket és prioritásokat, valamint az együttműködés és a programvégrehajtás alapelveit.